
RAPORT

asupra propunerii legislative privind înfiinţarea, organizarea şi funcţionarea Academiei de Ştiinţe Manageriale din România
(Plx. 471/2016)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.471 din 17 octombrie 2016, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă privind înfiinţarea, organizarea şi funcţionarea Academiei de Ştiinţe Manageriale din România
Pentru întocmirea raportului, Comisia a analizat avizul negativ al Comisiei juridice, de disciplină și imunități, avizul favorabil al Consiliului Legislativ și Punctele de vedere negative ale Guvernului (nr. 1641/02.09.2016 și nr.940/MRP/28.02.2017).
Propunerea legislativă are ca obiect de reglementare înființarea, organizarea și funcționarea Academiei de Științe Manageriale din România (ASMR), ca for național, de consacrare științifică, care reunește personalități reprezentative ale științelor manageriale. ASMR este o instituţie de interes public, cu personalitate juridică de drept public, autonomă. Se dorește ca ASMR să fie continuatoarea în drepturi şi să preia tradiţiile ştiinţifice ale Institutului Român de Organizare a Muncii, înfiinţat în anul 1927 şi a Societăţii Academice de Management din România, înfiinţată în anul 2007.
          2.  În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 18 deputaţi, din totalul de 24 membri ai Comisiei. 

În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitați: domnul prof. univ. dr. ing. Petru Andea – secretar de stat în cadrul Ministerului Educației Naționale; domnul Ion Ghizdeanu – secretar de stat în cadrul Ministerului Finanțelor Publice; domnul senator Marin Gheorghe – inițiator. 
3. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Senatul a respins propunerea legislativă, în ședința din data de 11 octombrie 2016.
4.  În urma dezbaterii, în şedinţa din 21 martie 2017, Comisia a propus, 14 voturi pentru respingere, 1 vot împotriva respingerii și 3 abțineri, respingerea propunerii legislative din următoarele considerente:
- inițiativa legislativă nu conține un limbaj juridic consacrat, creează neconcordanțe între textele diferitelor articole și alineate, nu respectă normele și rigorile de redactare a actelor normative prevăzute în Legea nr. 24/2000 privind normele de tehnică legislativă pentru elaborarea actelor normative, republicată; 
- din punct de vedere științific, managementul este un domeniu multi-, inter- și trans-disciplinar, ce nu are o delimitare ca obiect al cercetării științifice per se, care să justifice sau să fundamenteze oportunitatea creării unui for de consacrare sub forma Academiei de Științe Manageriale. Problematica managementului este conectată la aproape toate domeniile economico-sociale, motiv pentru care au fost create numeroase asociații profesionale de management; 
-  prevederile inițiativei legislative copiază structurile organizatorice, ierarhice și funcționale ale Academiei Române și ale altor academii de ramură, creându-se imaginea imitării unei construcții instituționale preexistente;  
- atribuțiile formulate la art. 2 din propunerea legislativă sunt vagi și nu se înscriu în sfera interesului public. Deși prevederile legale în vigoare stabilesc faptul că instituțiile publice autonome se află, în mod obligatoriu, sub controlul sau coordonarea unei autorități publice, în textul inițiativei nu se menționează nimic în acest sens. În cazul persoanelor juridice, existența patrimoniului precede dobândirea personalității, iar în situația persoanelor juridice de drept public patrimoniul propriu este format din bunurile și drepturile cu care entitatea constituentă sau legea le dotează. Conform propunerii legislative, Academia de Științe Manageriale din România nu are patrimoniu inițial, rezultă așadar că sursele de finanțare și patrimoniul sunt exclusiv private. Astfel, prin atribuțiile, modul de organizare și funcționare, sursa de finanțare și patrimoniu, așa cum rezultă din textul propunerii, ASMR nu întrunește cerințele legale pentru a fi considerată ”instituţie de interes public, cu personalitate juridică de drept public, autonomă”, și, în consecință, nu poate să fie înființată, organizată și să i se stabilească funcționarea prin lege;
- Institutul Român de Organizare a Muncii, înfiinţat în anul 1927, şi Societatea Academică de Management din România, înfiinţată în anul 2007, s-au constituit ca persoane juridice de drept privat, în condițiile dreptului comun, nu prin lege. Academia de Științe Manageriale din România, instituție juridică de drept public, nu poate să fie continuatoarea în drepturi şi să preia tradiţiile ştiinţifice ale unei asociații de drept privat. Totodată, Societatea Academică de Management din România nu a fost, până în prezent, desființată. 

